ທ່ານນາຍົກລັດຖະມົນຕີ ຫງວຽນຊວນຟຸກ ຕ້ອນຮັບຄະນະຜູ້ແທນສຳນັກຂ່າວສານ Yonhap ຂອງ ສ. ເກົາຫຼີ
ທ່ານປະທານ, ຜູ້ອຳນວຍການຝ່າຍບໍລິຫານສຳນັກຂ່າວສານ Yonhap
Park No – hwang ແລະ ທ່ານນາຍົກລັດຖະມົນຕີ ຫງວຽນຊວນຟຸກ
ຕອນບ່າຍວັນທີ 9/2, ຢູ່ຮ່າໂນ້ຍ, ທ່ານນາຍົກລັດຖະມົນຕີ ຫງວຽນຊວນຟຸກ ໄດ້ຕ້ອນຮັບທ່ານ Park No – hwang, ປະທານ, ຜູ້ອຳນວຍການຝ່າຍບໍລິຫານສຳນັກຂ່າວສານ Yonhap ຂອງ ສ. ເກົາຫຼີ ທີ່ພວມມີການຢ້ຽມຢາມ ແລະ ເຮັດວຽກຢູ່ ຫວຽດນາມ. ທ່ານນາຍົກລັດຖະມົນຕີ ຫງວຽນຊວນຟຸກ ຫວັງວ່າ: Yonhap ແລະ ສຳນັກຂ່າວສານ ຫວຽດນາມ ຈະສືບຕໍ່ເພີ່ມທະວີການພົວພັນຮ່ວມມືທຸກດ້ານ, ປະກອບສ່ວນຫຼາຍກ່ວາໃຫ້ແກ່ການຊຸກຍູ້ ແລະ ເພີ່ມທະວີການພົວພັນຄູ່ຮ່ວມມືຍຸດທະສາດລະຫວ່າງ 2 ປະເທດ ຫວຽດນາມ - ສ. ເກົາຫຼີ. ເນັ້ນໜັກວ່າ ປີ 2017 ແມ່ນປີທີ່ 2 ປະເທດສະເຫຼີມສະຫຼອງ 25 ປີແຫ່ງວັນສ້າງຕັ້ງການພົວພັນທາງການທູດ ຫວຽດນາມ - ສ. ເກົາຫຼີ, ທ່ານນາຍົກລັດຖະມົນຕີ ຫງວຽນຊວນຟຸກ ຫວັງວ່າ: Yonhap ເພີ່ມທະວີການສະໜອງຂໍ້ມູນຂ່າວກ່ຽວກັບວັດທະນະທຳ, ປະເທດຊາດ, ປະຊາຊົນ ແລະ ສະພາບແວດລ້ອມແຫ່ງການດຳເນີນທຸລະກິດ ຢູ່ ຫວຽດນາມ ກ່ວາອີກ, ພິເສດແມ່ນຜົນງານໃນການພົວພັນຂອງ 2 ປະເທດ, ເອົາໃຈໃສ່ເປັນພິເສດເຖິງຂໍ້ມູນຂ່າວກ່ຽວກັບໝາກຜົນ ແລະ ຄວາມມານະພະຍາຍາມຍົກສູງກຳລັງແກ່ງແຍ້ງ, ປັບປຸງສະພາບແວດລ້ອມແຫ່ງການລົງທຶນຂອງ ຫວຽດນາມ, ຜ່ານນັ້ນປະກອບສ່ວນດຶງດູດການເຄື່ອນໄຫວສົ່ງເສີມການລົງທຶນຂອງບັນດາກຸ່ມບໍລິສັດ, ວິສາຫະກິດ ສ. ເກົາຫຼີ ເຂົ້າ ຫວຽດນາມ ກ່ວາອີກ.
ສ່ວນທ່ານປະທານ Yonhap Park No – hwang ໄດ້ແຈ້ງໃຫ້ທ່ານນາຍົກລັດຖະມົນຕີ ຫງວຽນຊວນຟຸກ ຊາບກ່ຽວກັບໝາກຜົນແຫ່ງການເຮັດວຽກຂອງຄະນະປະຕິບັດງານສຳນັກຂ່າວສານ Yonhap ກັບ ສຳນັກຂ່າວສານ ຫວຽດນາມ. 2 ຝ່າຍໄດ້ເປັນເອກະພາບກັນລົງນາມໃນຂໍ້ຕົກລົງຮ່ວມມືດ້ານວິຊາການ, ສ້າງເງື່ອນໄຂສະດວກເພື່ອເປີດກ້ວາງການພົວພັນສົມທົບກັນລະຫວ່າງສຳນັກຂ່າວສານ 2 ປະເທດເພື່ອໂຄສະນາສະພາບການເມືອງ, ສະຖານະການການເມືອງ, ສະພາບແວດລ້ອມແຫ່ງການດຳເນີນທຸລະກິດກໍ່ຄືໂຄສະນາຮູບພາບປະເທດຊາດ, ປະຊາຊົນ ຫວຽດນາມ ແລະ ສ. ເກົາຫຼີ ຢ່າງມີປະສິດທິຜົນ, ຊັດເຈນ ແລະ ທັນການກ່ວາອີກ.
(ແຫຼ່ງຄັດຈາກ VOV)